ORDE do 8 de xuño de 2007 pola que se convocan con carácter extraordinario para o exercicio orzamentario 2007 axudas de carácter socioeconómico.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 28/06/2007

A Orde do 30 de novembro de 2000, pola que se establecen as bases e condicións e se regula o procedemento de concesión de axudas de carácter socioeconómico (DOG nº 245, do 20 de decembro), modificada pola Orde do 2 de decembro de 2004 (DOG nº 252, do 29 de decembro), establece no seu artigo 4, que as convocatorias anuais destas axudas, que poden ser varias, se rexerán polas bases e condicións establecidas na devandita orde.
Estas axudas regúlanse tamén polo establecido no Real decreto 1473/2004, do 18 de xuño, polo que se establecen medidas de carácter socioeconómico no sector pesqueiro.
As axudas socioeconómicas son axudas que están vinculadas ás axudas de paralización definitiva de buques pesqueiros, de xeito que para a súa concesión é necesario que se produza a materialización da devandita paralización, o que, normalmente, se produce mediante o despezamento da embarcación.
No ano 2006, determinadas axudas á paralización definitiva resolvéronse por diversas razóns no treito final do ano, sendo polo tanto practicamente imposible a súa materialización efectiva antes do peche do exercicio orzamentario, polo que non foi posible a concesión da correspondente axuda socioeconómica vinculada.
Por todo o exposto, facendo uso das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Convocatoria das axudas.
Convócanse axudas de carácter socioeconómico, que se rexerán polas bases e condicións e de acordo co procedemento establecido na Orde do 30 de novembro de 2000 (DOG do 20 de decembro), modificada pola Orde do 2 de decembro de 2004 (DOG nº 252, do 29 de decembro), para os solicitantes destas axudas no ano 2006, aos que, por non ter materializada a paralización da embarcación, non se lles puido conceder.
Artigo 2º.-Crédito orzamentario.
A orde financiarase con cargo á aplicación 14.03.723A.780.0 do orzamento do ano 2007, código de proxecto 2000 12706, cun importe de 1.200.000 , e código de proxecto 2007 00552 cun importe de 200.000 , que fai un total de 1.400.000 .
Este importe poderá ser ampliado en función das dispoñibilidades orzamentarias sen que iso dea lugar á apertura dun novo prazo de presentación de solicitudes, salvo indicación expresa en contrario, na orde que se publique para o efecto.
Artigo 3º.-Prazo de presentación de solicitudes.
O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Disposicións adicionais
Primeira.
Conforme o establecido no artigo 78.3º da Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, delégase no director xeral de Estruturas e Mercados da Pesca a resolución destas axudas.
Segunda.
De acordo co establecido no artigo 43 da Lei 14/2006 de orzamentos xerais da comunidade autónoma para 2007, a presentación da solicitude de concesión de subvención comportará a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, co fin de acreditar que o solicitante está ao día nas obrigas tributarias e coa Seguridade Social e que non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, se por razóns técnicas ou doutra índole estes certificados non puideren ser obtidos polo órgano xestor, poderán serlle requiridos ao interesado.
Terceira.
En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e os preceptos básicos da Lei 38/2003, do 17 de novembro, xeral de subvencións, e do seu regulamento.
Cuarta.
1. A Consellería de Pesca e Asuntos Marítimos publicará no Diario Oficial de Galicia as subvencións concedidas con suxeición a esta orde, indicando o programa e o crédito orzamentario a que se imputan, beneficiario, cantidade concedida e finalidade da subvención.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Pesca e Asuntos Marítimos publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Disposicións derradeiras
Primeira.-Facúltase o director xeral de Estruturas e Mercados da Pesca para ditar as resolucións necesarias para o desenvolvemento e a aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de xuño de 2007.
María Carmen Gallego Calvar
Conselleira de Pesca e Asuntos Marítimos